**Haiducul ca transformant**

*Alexandru Andrieș*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

I-adună Vasile pe boieri în casă,

Le dă de băut și le zice "E groasă!

Tovarășul haiduc ne ține în teroare,

Conștiința țărănimii prinde aripioare,

Situația devine îngrijorătoare,

Așa că vă rog să propuneți

Măsuri de rigoare!"

Boierul Căianu se ridică-n picioare,

Zice "Situația nu-i gravă, cum, desigur, pare;

Tovarășul haiduc tre' să aibă un viciu,

Fata mea e gata pentru sacrificiu,

De doi ani așteaptă, dar a pus o condiție :

Să fie ajutată-n acțiune și de către miliție".

Se așează Căianu, se ridică Grigore,

Zice :"N-avem timp, tovarăși, de-acțiuni minore,

Propun să tocmim o ceată domnească

Care să-l înșface și să-l lămurească.

În sprijinul propunerii aduc acest cufăr

Și-argumentul că-l cunosc personal,

Și că nu pot să-l sufăr!

Nu pot să-l sufăr!"

"Să nu ne pripim cu astfel de brutalisme",

Intervine Rotter, scârțâind din cizme:

"Tovarășul haiduc pare om educat,

Precis că nu-i convine-un astfel de trai agitat...

Pun pariu că la mijloc e un ghișeft barosan

Și că precis câștigă mult mai mult

Decât câștigăm noi, pe an!".

"Concluzionând", Vasile intervine:

"Sunt trei propuneri, dac-am înțeles bine:

Fata Căianului să-l lămurească

Sau să-l convingă o comisie domnească.

În ceea ce mă privește pe mine,

A treia propunere mai mult îmi convine

Și propun ca soluție haiducia, precis

Vom fi mult mai bogați, cum bine Rotter a zis,

Bașca avantajul pe care-l neglijați:

De a fi, de popor, în folclor cântați,

Plus surpriza că tovarășul haiduc

Se va trezi peste noapte concurat de-un grup

Care, din punct de vedere social,

Va fi catalogat pozitiv,

Reprezentând Noul Val!"